***Հավելված***

***Ջերմուկ համայնքի ավագանու***

***2022 թվականի մայիսի 13-ի***

***N 52- Ն որոշման***

***ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԱՅՈՑ ՁՈՐԻ ՄԱՐԶԻ ՋԵՐՄՈՒԿ ՀԱՄԱՅՆՔԻ ՍՈՑԻԱԼԱԿԱՆ ԱՋԱԿՑՈՒԹՅԱՆ ՎԵՐԱԲԵՐՅԱԼ ԿԱՄԱՎՈՐ ԽՆԴԻՐՆԵՐԸ, ԴՐԱՆՑ ԼՈՒԾՄԱՆՆ ՈՒՂՂՎԱԾ ՍԵՓԱԿԱՆ ԼԻԱԶՈՐՈՒԹՅՈՒՆՆԵՐԸ, ԱՅԴ ԼԻԱԶՈՐՈՒԹՅՈՒՆՆԵՐԻ ԻՐԱԿԱՆԱՑՄԱՆ ԿԱՐԳԸ ԵՎ ՉԱՓՈՐՈՇԻՉՆԵՐԸ***

1. Սույն կարգով կարգավորվում են Հայաստանի Հանրապետության Վայոց ձորի մարզի Ջերմուկ համայնքի (այսուհետև` համայնքի) սոցիալական աջակցության վերաբերյալ կամավոր խնդիրների (այսուհետ՝ կամավոր խնդիրներ) և դրանց լուծմանն ուղղված սեփական լիազորությունների, այդ լիազորությունների իրականացման և համապատասխան չափորոշիչների հետ կապված հարաբերությունները:

2. Համայնքի սոցիալական աջակցության վերաբերյալ կամավոր խնդիրներն են՝

1) համայնքի սոցիալապես անապահով և (կամ) կյանքի դժվարին իրավիճակում հայտնված ընտանիքների (անձանց) սոցիալական օգնության տրամադրման կազմակերպումը,

2) պետական բարձրագույն, նախնական մասնագիտական (արհեստագործական) և միջին մասնագիտական ուսումնական հաստատություններում, պետական հավատարմագրում ունեցող ոչ պետական ուսումնական հաստատություններում (պետական հավատարմագրում ունեցող մասնագիտությունների գծով) սովորող համայնքի սոցիալապես անապահով ընտանիքների անդամների ուսման վարձի մասնակի հատկացումը.

3) Ջերմուկ համայնքի վարչական տարածքից պարտադիր զինվորական ծառայության զորակոչված զինծառայողներին ծառայության վայրում տեսակցելու նպատակով վերջիններիս ընտանիքների անդամներին աջակցումը,

4) համայնքի հանրակրթական դպրոցների գործունեությանն աջակցումը,

5) Հայաստանի Հանրապետության կամ Արցախի Հանրապետության պաշտպանության մարտական գործողությունների հետևանքով, մարտական հերթապահություն կամ հատուկ առաջադրանք կամ ծառայողական պարտականությունները կատարելիս զոհված (մահացած) և անհայտ կորած, ինչպես նաև հաշմանդամություն ձեռք բերած զինծառայողների, մարտական ծառայության մեջ գտնվող զինծառայողների, ինչպես նաև Հայրենական մեծ պատերազմի մասնակիցների և նրանց հավասարեցված անձանց, հոգեկան առողջության խնդիրներ ունեցող, կերակրողին կորցրած ընտանիքների սոցիալական պայմանների բարելավման աջակցումը.

6) սոցիալական ծրագրերի իրականացմանը, սոցիալական պաշտպանության խնդիրներ իրականացնող հասարակական կազմակերպությունների գործունեությանն աջակցումը,  
7) արտակարգ և ռազմական դրությունների ժամանակ կամ դրանց հետևանքով տուժած ընտանիքներին (զոհված, անհայտ կորած, վիրավորում ստացած, աշխատանքը կորցած, տեղահանված) աջակցումը

8) անհետաձգելի սոցիալական լուծում պահանջող խնդիրների լուծումը, եթե դրանք պարտադիր խնդիրների շրջանակներում չեն լուծվում կամ հնարավոր չէ ապահովել դրանց հրատապ լուծումը.

9) տարերային և տեխնածին աղետների ու տնտեսական ճգնաժամերի դեպքում բնակչությանն անհետաձգելի օգնության տրամադրումը:

3. Համայնքի կամավոր խնդիրների լուծման նպատակով տեղական ինքնակառավարման մարմինները իրականացնում են հետևյալ սեփական լիազորությունները՝

1) միջոցներ են ձեռնարկում Հայաստանի Հանրապետության կամ Արցախի Հանրապետության պաշտպանության մարտական գործողությունների հետևանքով, մարտական հերթապահություն կամ հատուկ առաջադրանք կամ ծառայողական պարտականությունները կատարելիս զոհված (մահացած) և անհայտ կորած զինծառայողների, զինծառայողների (այդ թվում վիրավորում ստացած), պատերազմի վետերանների, հաշմանդամների, կերակրողին կորցրած ընտանիքների, սոցիալապես անապահով կամ կյանքի դժվարին իրավիճակում հայտնված և այլ խոցելի խմբերի սոցիալական վիճակի կամ պայմանների (այդ թվում կոմունալ կենցաղային պայմաններ, կացարանի տրամադրում) բարելավման ուղղությամբ, ինչպես նաև աջակցում են զինծառայության մեջ գտնվողների ընտանիքիներին իրենց զինծառայողներին ծառայության վայրում տեսակցելու նպատակով,

2) աջակցություն են ցուցաբերում միայն պետական բարձրագույն և (կամ) միջին մասնագիտական ուսումնական հաստատություններում, ինչպես նաև պետական հավատարմագրում ունեցող ոչ պետական ուսումնական հաստատություններում (պետական հավատարմագրում ունեցող մասնագիտությունների գծով) սովորող համայնքի սոցիալապես անապահով կամ կյանքի դժվարին իրավիճակում հայտնված ընտանիքների ուսանողների ուսման վարձի վճարման կազմակերպմանը, եթե պետության կողմից ուսման վարձավճարի փոխհատուցում չի արվել.

3) աջակցություն են ցուցաբերում համայնքի տարածքում գործունեություն ծավալող և սոցիալական պաշտպանության խնդիրներ իրականացնող կազմակերպություններին,

4) կազմակերպում են սույն կարգի 2-րդ կետի 7-րդ, 8-րդ և 9-րդ ենթակետերում սահմանված կամավոր խնդիրների լուծումը՝ անհրաժեշտության դեպքում համագործակցելով պետական, համայնքային, միջազգային և հասարակական կազմակերպությունների հետ։

4. Համայնքի կամավոր խնդիրների և դրանց լուծման համար սեփական լիազորությունների իրականացման համար համայնքի բյուջեով նախատեսված ֆինանսական միջոցները չեն կարող գերազանցել համայնքի տվյալ տարվա համար համայնքի բյուջեում օրենքով ներկայացված մուտքերի աղբյուրներից միջոցների ստացումների ընդհանուր ծավալի 5 %-ը:

5. Կամավոր խնդիրների լուծման համար ֆինանսական միջոցների հատկացումը իրականացնում է համայնքի ղեկավարը՝ սույն կարգին համապատասխան, ինչպես նաև դրանց համար անհրաժեշտ, բայց սույն Կարգով սահմանված դրամական օգնության չափը գերազանցող ֆինանսական միջոցների հատկացման չափի մասին ավագանու առանձին՝ համապատասխան որոշումների առկայության դեպքերում:

6. Կամավոր խնդիրների լուծման իրականացման առաջարկություն կարող են ներկայացնել համայնքի ղեկավարը, համայնքի ավագանու անդամները, բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտներ:

7. Այն դեպքում, երբ կամավոր խնդրի լուծման իրականացումը նախաձեռնում է համայնքի ղեկավարը կամ համայնքի ավագանու անդամը, նախաձեռնողը համայնքի ավագանու քննարկմանն է ներկայացնում խնդրի լուծման իրականացման վերաբերյալ առաջարկությունը` նշելով դրա նպատակը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր։

8. Այն դեպքում, երբ կամավոր խնդրի լուծման իրականացումը նախաձեռնում են բնակիչները, հասարակական կազմակերպությունները և միավորումները, ինչպես նաև քաղաքացիական հասարակության այլ ինստիտուտները, ապա վերջիններիս կողմից լիազորված ներկայացուցիչը (այսուհետ՝ նախաձեռնող) համայնքի ղեկավարին է ներկայացնում կամավոր խնդրի լուծման իրականացման վերաբերյալ դիմում` նշելով դրա նպատակը և անհրաժեշտության հիմնավորումը, խնդրի կարգավորման համար անհրաժեշտ ֆինանսական միջոցի չափը և անհրաժեշտության հիմնավորումը հավաստող փաստաթղթեր։

9. Համայնքի ղեկավարը դիմումը և սույն կարգի 9-րդ կետում նշված անհրաժեշտ փաստաթղթերն ստանալուց հետո`

1) կամավոր խնդրի լուծման իրականացմանը համաձայնվելու դեպքում` մեկամսյա ժամկետում ճշտում է դրանց արժանահավատությունը, հաշվարկում կամավոր խնդրի իրականացման համար գումարի մեծությունը և իր կարծիքը, ինչպես նաև կամավոր խնդրի իրականացման վերաբերյալ նախաձեռնողի ներկայացրած փաստաթղթերը և ավագանու որոշման նախագիծը ներկայացնում է համայնքի ավագանու քննարկմանը և այդ մասին տեղեկացնում է նախաձեռնողին.

2) կամավոր խնդրի լուծման իրականացմանը չհամաձայնելու դեպքում 5-օրյա ժամկետում նախաձեռնողին գրավոր տեղեկացնում է այդ մասին՝ նշելով չհամաձայնելու պատճառները, փաստական և իրավական հիմքերը:

10. Եթե կամավոր խնդրի լուծման իրականացման նախաձեռնողը սույն կարգի 9-րդ կետում նշված փաստաթղթերը ներկայացնելուց հետո մեկամսյա ժամկետում համայնքի ղեկավարից չի ստանում կամավոր խնդրի լուծման իրականացմանը չհամաձայնելու մասին գրավոր պատասխան կամ իր փաստաթղթերը համայնքի ավագանուն ուղարկելու վերաբերյալ գրություն կամ եթե նախաձեռնողը համաձայն չէ կամավոր խնդրի լուծման իրականացմանը համայնքի ղեկավարի չհամաձայնելու մասին հիմնավորումներին, ապա 20-օրյա ժամկետում համայնքի ղեկավարին ներկայացված դիմումի կրկնօրինակը` սույն կարգի 9-րդ կետում նշված փաստաթղթերի հետ միասին, իսկ կամավոր խնդրի լուծման իրականացմանը համայնքի ղեկավարի չհամաձայնելու վերաբերյալ գրավոր պատասխանի առկայության դեպքում` այդ պատասխանի վերաբերյալ իր առարկությունները կարող է ավագանուն ուղղված դիմումի ձևով ներկայացնել համայնքապետարանի աշխատակազմ, որը պարտադիր քննարկվում է ավագանու առաջիկա նիստում:

11. Համայնքի ավագանին սույն կարգով նշված անհրաժեշտ փաստաթղթերը ստանալուց, ինչպես նաև իր նախաձեռնությամբ կամավոր խնդրի լուծման հարցը քննարկում է միայն սույն կարգի 13-րդ կետում նշված սոցիալական օգնության տրամադրման հանձնաժողովի եզրակացության դեպքում և քննարկելուց հետո ընդունում է որոշում կամավոր խնդրի լուծման իրականացման համաձայնություն տալու կամ մերժելու վերաբերյալ:

12․ Համայնքի ավագանու որոշման մեջ նշվում են` կամավոր խնդրի իրականացման համար անհրաժեշտ ֆինանսական միջոցի չափը և անհրաժեշտության հիմնավորումը, իսկ կամավոր խնդրի լուծման իրականացումը մերժելու դեպքում մերժելու պատճառները, փաստական և իրավական հիմքերը:

13. Համայնքի ավագանին Հայաստանի Հանրապետության կամ Արցախի Հանրապետության պաշտպանության մարտական գործողությունների հետևանքով, մարտական հերթապահություն կամ հատուկ առաջադրանք կամ ծառայողական պարտականությունները կատարելիս զոհված և անհայտ կորած զինծառայողների, զինծառայողների (նաև՝ վիրավորում ստացած) ընտանիքների սոցիալական պաշտպանվածության բարելավման, պատերազմի վետերանների, պատերազմի հետևանքով տուժած ընտանիքների սոցիալական խնդիրների լուծման, հաշմանդամների, կերակրողին կորցրած ընտանիքների, սոցիալապես անապահով և այլ խոցելի խմբերի սոցիալական վիճակի բարելավման կամ սոցիալական և ֆինանսական աջակցություն ստանալու վերաբերյալ դիմումները քննարկելու նպատակով՝ Ավագանու կանոնակարգին համապատասխան իր որոշմամբ հասարակական հիմունքներով կազմում է մշտական գործող հանձնաժողով, որի կազմում ընդգրկվում են՝ համայնքի ավագանու անդամներ: Հանձնաժողովի կազմում կարող են ընդգրկվել նաև հասարակական կազմակերպությունների և միավորումների ներկայացուցիչներ, աշխատակազմի և համայնքային կազմակերպությունների մասնագետներ, ինչպես նաև համայնքի բնակիչներ և այլ շահագրգիռ անձինք, եթե նրանք այդ մասին նախապես տվել են իրենց համաձայնությունը:

14. Համայնքի յուրաքանչյուր բնակչի հուղարկավորության կազմակերպման համար աջակցության տրամադրման նպատակով համայնքի ղեկավարը կարող է իր որոշմամբ նրա ընտանիքին հատկացնել 45 (քառասունհինգ) հազար դրամի դրամական օգնություն՝ ձևակերպելով համապատասխան կարգադրություն:

15. Սույն Կարգի 19-րդ կետով սահմանված դրամական օգնության չափը գերազանցող սոցիալական օգնության տրամադրման վերաբերյալ դիմումները մշտական գործող հանձնաժողովը քննարկելուց հետո, տալիս է կամավոր խնդրի լուծման իրականացման համար եզրակացություն։ Դրական եզրակացության դեպքում նշվում է դրամական միջոցի չափը և անհրաժեշտությունը: Դրական եզրակացությունը քննարկման է դրվում ավագանու նիստի ժամանակ, ընդ որում՝ ավագանու որոշմամբ տրամադրվող դրամական հատկացման չափը կարող է տարբերվել եզրակացությամբ սահմանված չափից։

16․ Համայնքի բյուջեի միջոցներից տրամադրվող սոցիալական աջակցության տեսակներն են`

1) դրամական օգնությունը.

2) սոցիալական ծառայությունների տրամադրումը:

17. Սոցիալական աջակցության տրամադրման վերաբերյալ կամավոր լիազորությունների իրականացման և խնդիրների լուծման **պայմաններն են՝**

1) համայնքի հաշվառված բնակիչ լինելը.

2) ՀՀ աշխատանքի և սոցիալական հարցերի նախարարության Միասնական Սոցիալական Ծառայության կողմից որպես սոցիալապես անապահով կամ կյանքի դժվարին իրավիճակում հայտնված ընտանիք (անձ) հաշվառման վերցված լինելը,

3) անհետաձգելի լուծում պահանջող՝ կյանքին և առողջությանը վտանգ սպառնացող դեպքերը՝ բնակարանի հրդեհի, բնակարանի կամ դրա մի մասի փլուզման, ներտնային հաղորդակցուղիների վթարների, բնական աղետների, արտակարգ կամ ռազմական դրությունների և այլ պատճառներով առաջացած ֆինանսական խնդիրների առկայությունը և նմանատիպ այլ իրավիճակները,

4) միակողմանի, երկկողմանի ծնողազուրկ, ծնողական խնամքից զրկված, հաշմանդամություն ունեցող երեխա լինելը, պատերազմական (ռազմական) իրադրություններում առանց ուղեկցողի երեխա լինելը կամ ընտանիքում նման կարգավիճակով երեխայի առկայությունը,

5) Հայաստանի Հանրապետության կամ Արցախի Հանրապետության պաշտպանության մարտական գործողությունների հետևանքով, մարտական հերթապահություն կամ հատուկ առաջադրանք կամ ծառայողական պարտականությունները կատարելիս զոհված (մահացած),անհայտ կորած և վիրավորում ստացած, ինչպես նաև հաշմանդամություն ձեռք բերած զինծառայողի կամ պայմանագրային ծառայողի անապահով ընտանիքների կարգավիճակում գտնվելը,

6) ընտանիքի անդամներից մեկի կամ մի քանիսի երկարատև, ինչպես նաև անսպասելի վրա հասած, տևական բուժում պահանջող հիվանդությունը,

7) ընտանեկան բռնության ենթարկված լինելը,

8) ընտանիքների անապահովության գնահատման համակարգում հաշվառված լինելը,

9) համայնքի ղեկավարի, ավագանու անդամի, համայնքապետարանի աշխատակազմի և համայնքային ենթակայության կազմակերպության աշխատակից հանդիսացող անձանց հետ համատեղ տնտեսություն չվարելը:

18. Հիմք ընդունելով սույն կարգի 17-րդ կետով նախատեսված պայմանները՝ դրամական օգնությունը սահմանվում է հետևյալ **չափորոշիչներին** համապատասխան.

1) տարերային և տեխնածին վտանգով պայմանավորված աղետների ու տնտեսական ցնցումների հետևանքով կյանքի դժվարին իրավիճակում հայտնված, սոցիալապես անապահով անձինք, ներառյալ՝ ընտանիքի անդամ կորցրած, տուժած (ժամանակավորապես կամ մշտապես չեն կարողանում ծավալել աղետից ու ցնցումներից առաջ բնականոն գործունեություն), ամբողջովին կամ մասնակի վնասված տուն և (կամ) բնակարան, կենսապահովման միջոցները կորցրած՝ նվազագույն ամսական աշխատավարձի հիսնապատիկից հազարապատիկի չափով,

2) ընտանիքում առողջական խնդիրներով երեխաների առկայություն, բազմազավակ (4 և ավելի երեխա ունեցող) և միածնող ընտանիքներ, ծնողական խնամքից զրկված, մասնավորապես` միակողմանի, երկկողմանի ծնողազուրկ երեխաներ՝ նվազագույն ամսական աշխատավարձի քսանապատիկից հարյուր հիսնապատիկի չափով,

3) ընտանիքի անդամներից մեկի կամ մի քանիսի երկարատև հիվանդությունը, ընտանիքում հաշմանդամություն ունեցող անձ (երեխա) ունենալու հանգամանքը, մանկուց հաշմանդամություն ունեցող երեխա, 1-ին կամ 2-րդ խմբի հաշմանդամություն ունեցող անձինք՝ նվազագույն ամսական աշխատավարձի հիսնապատիկից հարյուրապատիկի չափով,

4) ընտանիքի անդամի մահը, ինչպես նաև կյանքի դժվարին այլ իրավիճակների (վարակիչ հիվանդություններ, համաճարակներ և այլն) պատճառներով առաջացած կարճատև ֆինանսական խնդիրների առկայությունը՝ նվազագույն աշխատավարձի հիսնապատիկից հարյուրապատիկի չափով).

5) Հայաստանի Հանրապետության կամ Արցախի Հանրապետության պաշտպանության մարտական գործողությունների հետևանքով, մարտական հերթապահություն կամ հատուկ առաջադրանք կամ ծառայողական պարտականությունները կատարելիս զոհված (մահացած), ինչպես նաև հաշմանդամություն ձեռք բերած զինծառայողների, ինչպես նաև հայրենական մեծ պատերազմի մասնակիցների և նրանց հավասարեցված անձանց ընտանիքներ՝ նվազագույն ամսական աշխատավարձի հարյուրապատիկից հազարապատիկի չափով,

6) միայն կենսաթոշակառուներից, ծերության կամ հաշմանդամության նպաստառուներից բաղկացած ընտանիք լինելը՝ նվազագույն ամսական աշխատավարձի տասնապատիկից հիսնապատիկի չափով,

7) ապաստան հայցող և փախստականի կարգավիճակ ստացած անձանց ընտանիքներ՝ նվազագույն ամսական աշխատավարձի տասնապատիկից հարյուրապատիկի չափով,

8) ընտանեկան բռնության ենթարկված անձինք՝ նվազագույն ամսական աշխատավարձի տասնապատիկից հարյուրապատիկի չափով,

9) ազատազրկման վայրից վերադարձած անձինք, պրոբացիայի շահառուներ՝ նվազագույն ամսական աշխատավարձի տասնապատիկից հիսնապատիկի չափով։

19․ Համայնքի ավագանին, ելնելով խնդիրների հրատապությունից և դրանց արագ արձագանքման անհրաժեշտությունից, իրավունք է վերապահում համայնքի ղեկավարին՝ իրականացնելու մեկանգամյա դրամական աջակցության տրամադրումը մինչև 50.000 ՀՀ դրամի չափով՝ հիմնվելով աշխատակազմի առաջատար մասնագետ-սոցիալական աշխատողի կողմից կատարված կարիքների համալիր գնահատման և կատարած ուսումնասիրությունների վրա: Սոցիալապես անապահով կամ կյանքի դժվարին իրավիճակում հայտնված ընտանիքներին հատկացվող մեկանգամյա դրամական օգնության առավելագույն չափը սահմանվում է 50 000 (հիսուն հազար) դրամը, որը համայնքի ղեկավարը անապահով ընտանիքին տրամադրում է իր կարգադրությամբ: Նույն ընտանիքին 12 ամսվա ընթացքում դրամական օգնություն կարող է հատկացվել առավելագույնը 2 անգամ, եթե այդ ընտանիքում առաջ են եկել նոր հանգամանքներ (կյանքի դժվար իրավիճակներ)։ 2–րդ անգամ տրամադրվելիք դրամական հատկացման չափը չի կարող գերազանցել դրամական օգնության առավելագույն չափի 50%-ը։

20. Արգելվում է սոցիալական օգնության հատկացումը համայնքի ղեկավարի, համայնքապետարանի աշխատակազմի և համայնքային ենթակայության կազմակերպության աշխատակից հանդիսացող անձանց և նրանց ընտանիքի անդամներին, բացառությամբ բացառիկ դեպքերի, որոնց պարագայում համայնքի ավագանին կայացնում է առանձին համապատասխան որոշում:

21. Արգելվում է սոցիալական աջակցության տրամադրումը նույն ընտանիքի կամ համատեղ տնտեսություն վարող անդամներին 2–ից ավել դեպքերում, եթե նույն տարվա ընթացքում նրանք աջակցություն են ստացել նաև Միասնական սոցիալական ծառայությունների տարածքային կենտրոնի, մարզպետարանի կամ հասարակական կազմակերպությունների կողմից, կամ եթե այդ ընտանիքում նոր՝ կյանքի դժվար իրավիճակներ ի հայտ չեն եկել։

22. Բացառիկ դեպքերում՝ արտակարգ կամ չնախատեսված իրավիճակների առաջացմամբ պայմանավորված, հրատապ աջակցություն ցուցաբերելու անհրաժեշտության դեպքում, սոցիալական աշխատողի կազմած գործի հիման վրա՝ մշտական հանձնաժողովի դրական եզրակացությամբ, համայնքի ղեկավարը համապատասխան կարգադրությամբ կարող է տրամադրել մինչև 300 000 (երեք հարյուր հազար) դրամի չափով աջակցություն:

23. Սոցիալապես անապահով ընտանիքների ուսանողներին ուսման վարձի հատկացումը կարող է իրականացվել միայն պետական բարձրագույն և (կամ) միջնակարգ մասնագիտական ուսումնական հաստատություններում, ինչպես նաև պետության կողմից հավատարմագրված բարձրագույն ուսումնական հաստատություններում սովորելու դեպքում և առավելագույնը կարող է հատկացվել ուսումնառության ողջ ընթացքում միայն մեկ անգամ՝ ոչ ավելի քան տարեկան ուսման վարձի 50%-ի չափով: Ուսման վարձի հատկացում չի արվում համայնքի ղեկավարի, ավագանու անդամի, համայնքապետարանի աշխատակազմի և համայնքային ենթակայության կազմակերպության աշխատակից հանդիսացող անձանց հետ մերձավոր ազգակցությամբ կամ խնամիությամբ կապված անձանց (ծնող, ամուսին, զավակ, եղբայր, քույր), եթե նրանք վարում են համատեղ տնտեսություն:  
24. Աջակցություն տրամադրելու փաստաթղթերի ամբողջական փաթեթում ներառվում են հետևյալ փաստաթղթերը՝   
 1) դիմումը   
 2) դիմողի և (կամ) նրա ընտանիքի անդամների անձը հաստատող փաստաթղթերի պատճենները.  
 3) ընտանիքի և (կամ) նրա անդամի սոցիալական կարգավիճակը հավաստող անհրաժեշտ փաստաթղթերի պատճենները.   
 4) ընտանիքի կարիքների գնահատման թերթիկը (Ձև 1) – լրացվում և ստորագրվում է առաջատար մասնագետ–սոցիալական աշխատողի կողմից . 5) ըստ անհրաժեշտության՝ ավագանու մշակույթի, կրթության, սպորտի և սոցիալական հարցերի մշտական հանձնաժողովի եզրակացությունը.

6) սոցիալական աշխատողի կամ գործը վարող համայնքային ծառայողի հատուկ եզրակացությունը.  
 7) աջակցություն ցուցաբերելու մասին համայնքի ղեկավարի կամ համայնքի ավագանու որոշումը.   
 8) աջակցությունը դիմողին տրամադրելու փաստը հավաստող փաստաթուղթ (վճարման հանձնարարագիր)։

25․ Դրամական աջակցություն ցուցաբերելու դեպքում գումարը տրամադրվում է անկանխիկ՝ համապատասխան բանկային հաշվեհամարին փոխանցելու միջոցով, իսկ բանկային հաշվեհամարի բացակայության դեպքում՝ առևտրային բանկի տարանցիկ միասնական հաշվեհամարին։ ։  
 26. Սոցիալական աջակցություն կարող է տրամադրվել նաև ոչ դրամական ձևով՝ հումանիտար՝ բնաիրային և բնամթերային աջակցությունների տեսքով։

27. Սույն կարգի խախտմամբ տրամադրված սոցիալական աջակցության գումարները ենթակա են վերադարձման համայնքի բյուջե՝ Հայաստանի Հանրապետության օրենսդրությամբ սահմանված կարգով:

28. Համայնքի ավագանու կողմից սույն կարգով չկարգավորված կամավոր խնդիրների լուծումների իրականացումը սահմանվում են միայն ավագանու որոշմամբ :

*ՀԱՄԱՅՆՔԱՊԵՏԱՐԱՆ ԱՇԽԱՏԱԿԱԶՄԻ ՔԱՐՏՈՒՂԱՐ՝*

*Գ. ԹԱԴԵՎՈՍՅԱՆ*

***Ձև 1***

**ԸՆՏԱՆԻՔԻ ԿԱՐԻՔՆԵՐԻ ԳՆԱՀԱՏՄԱՆ ԹԵՐԹԻԿ**

**Հայաստանի Հանրապետության Վայոց ձորի մարզի Ջերմուկ համայնք**

**«―――»**---------------**20**----**թ.**

**Ընդհանուր տվյալներ**

**Դիմողի անուն, ազգանուն, հայրանուն** ----------------------------------------------------------------

**Բնակության վայր** ----------------------------------------------------------------------------------------------

**Հեռախոս** ----------------------------------------------------------------------------------------------------

**Ընտանիքի ժողովրդագրական տվյալները**

|  |  |  |
| --- | --- | --- |
| **Անուն, ազգանուն, հայրանուն** | **Կարգավիճակ** | **Ծննդյան օր, ամիս, տարի** |
|  |  |  |
|  |  |  |
|  |  |  |

**Ընտանիքի իրավիճակը**

|  |  |
| --- | --- |
| **Իրավիճակ** | **Նկարագիր** |
| Բնակարանային պայմաններ |  |
| Կոմունալ-կենցաղային և սանիտարա- հիգիենիկ պայմաններ |  |
| Աշխատանքով ապահովվածություն |  |
| Եկամուտներ |  |
| Հագուստով ապահովվածություն |  |
| Սննդով ապահովվածություն |  |
| Առողջապահական կարիքներ |  |
| Այլ |  |

**Լրացուցիչ տեղեկատվություն**

-----------------------------------------------------------------------------------------------------------------------------------------------------------------------------------------------------------------------------------

**Մասնագետի դիտարկումներ**

------------------------------------------------------------------------------------------------------------------------------------------------------------------------------------------------------------------------------------